
- Cum puteti trai vesnic inchisi intre zidurile cele inalte pana la cer? intreba 
el. Nu va simtiti stingheri, nu pricepeti ca sunteti prizonieri intr-o inchisoare 
unde nu patrunde niciodata suficienta lumina? 

- N-avem defel astfel de ganduri. Pana sa sosesti pe meleagurile noastre 
credeam că suntem singurii oameni de pe acest pământ. De fapt, ce folos sa 
aflăm adevărul dacă tot nu ne face trebuinta? 

- Bine, nu se lăsă băiatul, dar poate ca ati fi avut de învăţat lucruri 
folositoare dacă ati fi cunoscut şi alti oameni. Viaţa voastră poate că ar fi 
fost mai bună şi mai frumoasă! 

- De ce să fie altfel, dacă până acum a fost croită pe măsura dorințelor 
noastre? 

- Oare chiar este croită pe măsura dorințelor voastre? 

Omul nu mai răspunse nimic. Se aplecă asupra lucrului său, făcând să 
dispară orice urmă de preocupare de pe fata lui. Părea o statuie ale cărei 
mâini începuseră să se mişte prin cine ştie ce minune. 

„Neobişnuiţi oameni, gândi băiatul în sinea lui. Cu toate acestea, 
începuse să simtă o milă nesfârşită pentru ei. Văzâdu-i cum se chinuie să 
macine boabele de grâu cu ajutorul unei râşnițe din piatră, merse de-a 
lungul unui fir de apă, până ce găsi un loc numai bun pentru ridicarea unei 
mori. După ce găsi locul cu pricina, căzu pe gânduri, încercând să-şi 
închipuie cum ar aşeza-o mai bine. Când văzu cu ochii minţii ceea ce dorea, 
zâmbi mulţumit. Cei din Jur îl urmăriseră cu surprindere, fără să priceapă de 
ce a stat minute in şir nemișcat şi, mai cu seamă, de ce zâmbea de unul 
singur. Cu toate acestea, nu îndrăzni nimeni să îl întrebe ceva. 

În numai câteva zile, oaspetele reuşi, ajutat şi de ceilalţi, să ridice o 
minunatie de moară. Când văzură bieţii oameni la ce foloseşte, crezură cu 
adevărat că tânărul lor oaspete fusese totuşi trimis de Bunul Dumnezeu. 
Cum prinseseră drag de el, mai marii țării se strânseră laolaltă, îl chemara şi 
îi spuseră: 

- Dragul nostru, am dori să cunoşti cât de mult pretuim binele pe care ni 
l-ai făcut şi cat de mare este grija pe care ţi-o purtăm. Oamenii nostri au 
băgat de seamă că, de la un timp, eşti cam bolnav şi am vrea să te arătăm 
celei mai mari vindecătoare din ţară. 

- Eu, bolnav? se minună flăcăul. 

- Fără îndoială, altfel de ce ai rămâne minute în şir cu privirea atintita 
undeva departe? 


- Bunii mei prieteni, râse tânărul, acelea sunt clipele in care gândurile 
mele sunt lăsate libere. Bunăoară aşa s-a născut ideea acelei mori. 

- Vrei să spui ca în clipele în care tu stai de pomană nascocesti asemenea 
lucruri? 

- Desigur, aşa au apărut toate lucrurile făcute de om. Puterea gândului 
este mai mare decât ati putea crede. Totul este să nu îi puneţi stavilă atunci 
când trebuie să îl lăsaţi slobod. 

Mult s-au minunat când au auzit asemenea cuvinte. Încă o dată, aveau 
temei să creadă că în faţa lor nu se găsea un om obişnuit. 

Într-o noapte, tânărul nostru avu un coşmar îngrozitor. Se făcea că se află 
pe spatele păsării sale uriaşe şi că aceasta îl azvârle într-o prăpastie fără 
fund. Înspăimântat de vis, se trezi în toiul nopţii cu câţiva oameni lângă el. 

- Ce s-a întâmplat, dragul meu? îl întrebă cineva. Oare a pătruns vreun 
duh necurat în sufletul tău şi nu-ţi dă pace? 

- Nici vorbă, îi linişti el, dezmeticindu-se. Am avut un vis urât. 

- Un vis? Prin urmare tu poţi avea asemenea vise şi noaptea? 

- Mai cu seamă noaptea, numai că visele nopţii nu cunosc nici un stăpân. 
De aceea, se nimereşte uneori să visezi şi ce nu iti place. Aşa am patit-o eu 
mai înainte. 

„Măi, să fie! Curios mai este şi tânărul acesta, gândiră oamenii care nu 
ştiau să viseze. Dacă îşi pierde vremea cu vise şi ziua şi noaptea, când mai 
are timp să facă şi altceva? 

Si totuşi, timp avea din belşug. Pusese să se ridice şi alte mori, aşa încât 
rasnitele de piatră fuseseră aruncate si în curând uitate. Apoi, îi invata să 
clădească poduri durabile peste cursurile de apă, să coacă oalele în cuptoare 
spre a le face mai durabile şi câte, câte altele! De fiecare dată, înainte să 
clădească ceva, cădea pe gânduri. Oamenii nu se mai mirau, iar în clipa în 
care îl vedeau zâmbind, ştiau că în mintea lui se conturase iarăşi ceva 
folositor pentru ei. 

Cu fiecare zi, oamenii care nu visau pretuiau tot mai mult puterea 
gândului şi a viselor şi, în egală măsură, îşi dădeau seamă că, fără ele, erau 
ca nişte păpuşi din lut miscate de colo până colo de o mână nevăzută. Pe 
negândite, în mintea lor se născu întrebarea dacă ei vor putea visa vreodată. 
Se strânseră iarăşi laolaltă, în frunte cu cei mai bătrâni şi mai înţelepţi 
oameni ai țării, şi îl întrebară pe oaspetele lor ceea ce îi neliniştea. Ba, încă, 
un înțelept îl întrebă şi mai mult: 


- Spuneai că lucrările făcute de om s-au născut prin puterea gândurilor. 
Înseamnă că înaintaşii noştri, care ne-au lăsat moştenire uneltele, casele, 
precum şi bruma de cunoştinţe pe care o avem, au cunoscut această putere? 
Este oare cu putinţă ca ei să fi fost oameni ca toți ceilalţi, iar mai târziu să-şi 
fi pierdut, cine mai ştie de ce, putinţa de a visa? 

- Este neîndoielnic că aşa s-a întâmplat, zise băiatul. 

- Să nădăjduim, atunci, că într-o zi ne vom recăpăta puterea de a visa? 

- Oameni buni, zise pasărea uriaşă care, de când apăruse pe acel tărâm nu 
scosese nici un cuvânt, în zborurile mele am aflat că strămoşii voştri şi-au 
pierdut darul visării în clipa în care, în jurul ţării lor au început să crească 
aceşti munţi înalți. Singurătatea şi lipsa puterii de a vedea departe, către 
linia orizontului, au făcut ca în fiecare zi să moară câte un vis. Nu peste 
multă vreme, înaintaşii voştri nici nu mai ştiau ce înseamnă a visa. 

- Dar ce ne rămâne de făcut, pentru că nici aşa nu putem rămâne? 

- Aşteptaţi, le spuse pasărea. Eu şi cu stăpânul meu ne vom îngriji de 
toate. Hai, stăpâne, urcă pe spatele meu, că avem lung drum de făcut! 

Flăcăul urcă, aşa cum i se ceruse şi cât ai clipi din ochi se aflau deja în 
înaltul cerului. 

Zbură pasărea cea albă cale lungă, lăsând în urmă tari nenumărate până 
când ajunse într-o tara frumoasă cum nu erau multe in lume. 

- Stăpâne, vezi către miazănoapte un castel de culoarea aurului 
strălucitor? 

- Îl văd, răspunse băiatul. 

- Ei bine, acolo trăieşte Zâna Viselor. Coboară şi cere-i câteva seminţe de 
mac, din cele fermecate. 

ÎI lăsă la pământ şi, în timpul cel mai scurt, se înfăţişă înaintea Zânei. 

- Zână a Viselor, dă-mi câteva seminţe de mac din cele fermecate, şi iti 
voi rămâne recunoscător toată viata. 

- Iti dăruiesc cu toată inima lucrul pe care mi-l ceri, întrucât aşteptam de 
mult amar de timp să pot înfăptui ceva pentru nefericiţii aceia. 

Băiatul îşi luă seminţele, mulţumi Zânei şi se înapoie la pasărea cea 
puternică. 

- Bună treabă ai facut, stăpâne. Acuma tin-te bine, că am să zbor mai iute 
decât gândul. 

Nu trecu mult şi se aflau deja deasupra ţării oamenilor fără vise. 

- Fierbe semințele de mac şi dă fiecăruia să bea câte o gură din fiertura 
obţinută. Îi va cuprinde un somn lung şi odihnitor, în care vor avea cele mai 


frumoase vise. Între timp, eu plec să îmi aduc surioarele. Împreună, trag 
nădejde să urnim din loc munţii aceştia înalți. 

Ajuns printre noii săi prieteni, băiatul le împărți din fiertura miraculoasă, 
care îi adormi de îndată. 

Cât dură somnul lor, pasărea fermecată veni cu suratele sale şi apucară 
cum putură de munţi, târându-i uşor, uşor, până la capătul lumii. Numai 
într-o parte a ţării au lăsat, totuşi, un munte ca să nu le lipsească cu 
desăvârşire. 

Când s-au trezit, oamenii aveau feţele îmbujorate de o plăcere cum nu 
mai trăiseră nicicând. Pentru întâia dată, gustaseră din plăcerea atât de 
sfântă a visului. Văzând că a dispărut şi brâul de piatră care înconjura 
altădată tara, se simtira cu adevărat eliberați. De acum, nici privirea şi nici 
gândul nu le mai erau stăvilite. 

Multumit de misia îndeplinită, băiatul încălecă pasărea uriaşă şi se grăbi 
să se întoarcă în ţara sa, acolo unde oamenii gustaseră dintotdeauna din 
dulceata visului. 

